21-vuotias venäläinen on yksi FC Lahden avainpelaajista.

Jalkapalloliigan FC Lahti on solminut kauden 2017 kattavan lainasopimuksen venäläismaalivahti Aleksandr Vasjutinin kanssa, seura kertoi nettisivuillaan. Vasjutin saapuu Lahteen venäläisestä yhteistyöseurasta Pietarin Zenitistä.

Vasjutin, 21, pelasi FC Lahdessa lainalla jo viime kaudella. Hän torjui elokuun puolivälistä lähtien 12 liigaottelua ja päästi niissä 14 maalia. Hän teki myös yhden maalin puskettuaan kulmapotkusta FC Lahden tasoihin PK-35 Vantaan vieraana.

– Hän tuo meille tärkeää erikoistilanneosaamista molempiin kenttäpäätyihin, päävalmentaja Toni Korkeakunnas myhäili.

– Oli meidän ja Alexin toive, että tämä upea yhteistyö jatkuu. Hän oli meidän hyvän syksyn suuri tekijä ja avainpelaaja viime kaudella.